**Fra:** Knut Ellingsæter

**Sendt:** søndag 29. mai 2022 21:51

**Til:** 'Ytterdal Ingvild'

**Kopi:** Annette Tjaberg

**Emne:** Samlokalisering av Nasjonal sikkerhetsmyndighet

**Vedlegg:** Leiekontrakt Snarøyveien 36 utkast mai.docx; A03 - S-20-01438-3 Kravspesifikasjon - muligheter etter 2024\_.pdf

**Kategorier:** Arkivert i Websak

Hei.

NSM har hatt flere møter med leder for Statsbyggs rådgivningstjeneste i løpet av prosessen. NSM har benyttet Statsbyggs tjenester til å vurdere prinsipper for lokalisering og eierskapsmodell for nye lokaler, og fikk også råd knyttet til romprogram og arealbruk. Disse tilbakemeldingene er hensyntatt i det videre prosjektet. Det nye romprogrammet har primært åpne løsninger og teamkontor innenfor de sikkerhetskrav NSM har. Arealbruken inkludert spesialrom er anslått til 25 kvm/ansatt, selv om endelig planløsning ikke er ferdig presentert. Dette inkluderer ikke kurssenteret til NSM.  Det er lagt opp til en moderne løsning med stor tetthet av multirom som vil gi gode muligheter til moderne arbeidsformer, og de nye løsningene har i tillegg dekning for den veksten i ansatte som er kommet etter at konkurransen i markedet ble gjennomført.

I NSMs siste møte med Statsbygg, i januar 2022, fikk direktoratet klare signaler om at prosessen tilfredsstiller kravene i bygge- og leiesaksinstruksen. Statsbygg sin vurdering var at NSMs markedsforespørsel hadde et slikt volum, og genererte så mange tilbud, at det mest gunstige leiealternativet for staten måtte antas å være sikret.

JD er informert om at konkurransen ble gjennomført ved at en rettet forespørsel ble sendt ut til 11 store eiendomsaktører i Oslo-området. Forespørselen ble sendt ut i mai 2020, med frist for å sende tilbud i september 2020. NSM mottok totalt 22 tilbud om lokaler som tilfredsstilte kravspesifikasjonen. Kravspesifikasjon følger vedlagt.

Valg av alternativ skjedde etter en helhetsvurdering hvor følgende forhold ble tillagt vekt:

* Samhandling: Organisasjonen bærer preg av å ikke være samlokalisert, med lite samhandling på tvers. Det prioriteres høyt å bygge «ett NSM», og løsninger som legger til rette for god samhandling vurderes som en viktig forutsetning for dette.
* Vekstmulighet: Det er grunn til å forvente at organisasjonen vil fortsette å vokse i årene fremover. Lokalenes mulighet for å absorbere senere vekst tillegges derfor vekt.
* Sikkerhet: Lokalene må kunne sikres tilstrekkelig mot innsyn, avlytting, inntrenging, sabotasje, terror. Byggets beliggenhet, fysisk utforming, naboforhold er forhold som vurderes.
* Offentlig kommunikasjon: Gode, nærliggende kommunikasjonsløsninger er viktig for ansatte, partnere, besøkende.
* Parkering: Et tilstrekkelig antall parkeringsplasser vil være et gode for ansatte, men også av betydning for beredskapen. Pandemien har vist dette, ved at ansatte har kunnet reise til arbeid uten å utsette seg for smitte på offentlig kommunikasjon.
* Omgivelser/sosialt: Lokalenes fasiliteter samt byggets omgivelser påvirker ansattes trivsel og muligheten til å bygge ett NSM.
* Eierforhold: Det er ønskelig med en avklart eierstruktur. NSM bør søke å unngå utenlandsk eierskap.
* Prosjektrisiko: Valgt løsning bør kunne gjennomføres til lavest mulig risiko. Fremdrift og økonomi er sentrale elementer i vurderingen.
* Økonomi: Prosjektet skal realiseres innenfor NSMs budsjettrammer.

Kravspesifikasjon og kontraktsutkast vedlegges. Kontrakt ikke er ferdig forhandlet.

Mvh

Knut Ellingsæter

Samfunnssikkerhetsavdelingen

Justis- og beredskapsdepartementet

Tlf 48066749